‘ને હવે આ લાલ કુરતી બીજી વાર ન પહેરીશ. લીરેલીરા થવા આવી છે. શંકરને ગાડી સાફ કરવા આપી દેજે…’ એ સહેજ હસીને જોઈ રહ્યો. શૈલા ફરી જોઈ રહી. આ તો વળી પાછું કંઈક વધારે પડતું જ અણધાર્યું. હશે હવે. વિક્રમે જવા માટે પીઠ ફેરવી. શૈલાની ગરગડી ફરી શરૂ થઈ. ચણાની દાળમાં જીવાત, કેવલના યુનિફોર્મના શર્ટ પરના ડાઘા, રોટલીના ઓરસિયાનો હચમચેલો પાયો ને… હવે પાછાં ઊડીને બેડરૂમની બારી પર આવીને બેઠેલાં બે કબૂતર….